Ligter vlak 1: 6 dinge wat jy moet weet | Netwerk24
Deur Hanlie Stadler 11 November 2020 20:49
Pres. Cyril Ramaphosa het Woensdagaand vir die eerste keer in twee maande regstreeks met Suid-Afrikaners oor Covid-19 gepraat. Hier is wat jy moet weet.
1. Die ramptoestand word tot 15 Desember verleng
Ramaphosa het baie spesifieke gebiede uitgewys waar Covid-19-gevalle weer skerp begin styg het, soos Nelson Mandelabaai en Bloemfontein. Die risiko van nuwe opvlammings beteken dat die regering nog op 'n gereedsheidsgrondslag is en die ramptoestand word dus verleng tot 15 Desember. Dit sou op 15 November ten einde geloop het.
2. Drankverkope uitgebrei, nie verminder
Gesondheid in die rondheid! Drankverkope word op normale ure hervat - dus ook oor naweke. Foto: Gallo Images/Getty Images
Ondanks vrees dat drankverkope weer verminder sou word, het Ramaphosa aangekondig dat "normale" ure vir drankverkope voortaan sal geld. Dit beteken dat die regulasie wegval dat drank nie op Saterdae en Sondae verkoop mag word nie en in die week net tot 17:00.
Die verligting tree dadelik in werking volgens regulasies wat Woensdagnag laat gepubliseer is.
3. Covid-19-Ters word nog 'n maand verleng
Die Werkloosheidsversekeringsfonds se hulp vir werknemers wat tydelik afgelê is, word met een maand verleng. Eise kan nou ook vir die tyd tot 15 Oktober ingedien word.
Talle bedrywe het die afgelope maand te velde getrek dat dit net tot 15 September sou geld.
4. Alle toeriste nou welkom
Die sogenaamde rooi lys van lande wie se inwoners Suid-Afrika nie mag inkom nie, val oënskynlik weg.
Ramaphosa het aangekondig die land se grense word vir besoekers van oral oopgestel – onderhewig aan regulasies.
Dit sluit in dat voornemende besoekers moet bewys hulle het 72 uur voor hul aankoms negatief vir Covid-19 getoets, soos tans die geval is.
Dis 'n enorme verligting vir die toerismebedryf omdat Suid-Afrika sterk steun op toeriste van die VSA, Brittanje, Duitsland en Nederland, almal lande wat op die rooi lys was weens hoë infeksiekoerse.
Die verligting tree ook dadelik in werking volgens regulasies wat Woensdagnag laat gepubliseer is.
5. Vyf dae van rou afgekondig
Ramaphosa het vyf dae van nasionale rou afgekondig.
Die landsvlag sal van 25 tot 29 November halfmas hang uit erkenning aan mense wat aan Covid-19 gesterf het, en ook vir slagoffers van geslagsgegronde geweld.
'n Beroep word op Suid-Afrikaners gedoen om op dié vyf dae swart armbande te dra om hulde te bring aan mense wat aan Covid-19 gesterf het. Dit is uit erkenning van die rou wat ons as land beleef het en as aanduiding van ons vasberadenheid om die virus te bowe te kom, het Ramaphosa gesê.
6. 'n Pleidooi
Ramaphosa het met diepe kommer gepraat oor foto's op sosiale media van mense wat in groot groepe byeenkom in sjebiens of nagklubs sonder enige sosiale afstande of maskers. Hy sê gegewe wat in ander lande gebeur, waar streng inperkings heringestel moes word, kan Suid-Afrika nie bekostig om te ontspan of houtgerus te word nie.
Hy sê dit is wel soms irriterend om 'n masker te dra, veral noudat dit somer word, maar dit bly 'n belangrike manier om die verspreiding van die virus wat Covid-19 veroorsaak, te voorkom.
Hy sê ook hy verstaan dat mense ná 'n lang jaar oor die Kersvakansie bymekaar wil kom, maar mense moet eerder in die buitelug of in klein groepe kuier.
Hy het ook gepleit dat mense die Covid Alert SA-app aflaai sodat hulle ingelig sal word as hulle moontlik aan die virus blootgestel is.
Meer oor: Cyril Rama­Phosa | Staat Van Inperking | Ramptoestand | Koronavirus | Inperking | Covid-19